**ELŐTERJESZTÉS**

**Körmend város Önkormányzata Képviselő-testülete 2015. augusztus 17-i ülésére**

**Tárgy:** Úttörő utca átnevezése

A Vas Megyei Kormányhivatal levélben fordult az Önkormányzathoz, melyben javaslatot tett a körmendi Úttörő utca átnevezésére.

A Kormányhivatal levelében az MTA állásfoglalására hivatkozik, mely szerint az Úttörő kifejezés a Magyar Úttörők Szövetségének egykori tagjára vonatkozik, amely szövetségnek a legfontosabb feladata az iskolás gyermekek kommunista ideológia szerinti nevelése, valamint a DISZ( Dolgozó Ifjúság Szövetsége), illetve 1957-től a KISZ (Kommunista Ifjúsági Szövetség) tagságra való felkészítés volt. E két utóbbi szervezet az önkényuralmi politikai rendszerben meghatározó szereppel bíró kommunista párt (Magyar Dolgozók Pártja, Magyar Szocialista Munkáspárt) ifjúsági szervezete volt. Mivel a kifejezés a kommunista diktatúrára utal, közterület neveként nem használható.

Az utca nevének megváltoztatása esetén a lakosnak nemcsak a személyi okmányait kell lecserélni, hanem

* ha hitele van, akkor ezt jeleznie kell a hitelt nyújtó banknak
* a Földhivatalnak
* ha családi pótlékot, gyest kap stb, a Magyar Államkincstárnak,
* a munkáltatónak
* NAV-nak
* Társadalombiztosítónak, Nyugdíjbiztosítónak
* EON-nak, gázszolgáltatónak, közműszolgáltatóknak minimálisan.

Ugyanakkor az utca neve valóban megváltoztatandó annak múltbeli eseményeire való utalás miatt.

Mindenképpen javaslom, hogy az Önkormányzat vállaljon át minden olyan költséget, ami a lakóknak az utcanév módosítása miatt hárulna, mert ebben a helyzetben ez a legkevesebb, amit az Önkormányzat megtehet.

Sajnos a névváltoztatás a KCR nyilvántartás vezetésével egyidejűleg történik, ami további nehézséget

okoz a házszámok átrendezése miatt.

Kérem, hogy döntsenek a kérdésről. Élő személyről utcát elnevezni nem lehet.

**HATÁROZATI JAVASLAT**

Körmend város Önkormányzata Képviselő-testülete a Vas Megyei Kormányhivatal felhívására az Úttörő utca nevét ………………………………………. ………………………………………névre változtatja át azzal, hogy az utca neve csak a KCR nyilvántartásban való adatfelvitel során tisztázandó egyéb kérdések megnyugtató megválaszolása után változtatható át a központi címnyilvántartásban. Ennek megtörténtéről a lakosságot külön értesíteni kell.

Körmend, 2015. augusztus 7.

**Bebes István**

**polgármester**